Veikko Paltto on Inarijärven Suolisvuonon ainoita ympärivuotisia asukkaita. Lähikylällä hänet tunnetaan myyttisenä hahmona: Paltto-Veikko kuljetti yksin kuusi ajoporoa Inarista Ranskan Alpeille.

Inari

Moottorivene puskee vasten järvenselkää. Partakon kylän ranta jää äkkiä kauas, ja horisontti häviää siniseen.

Inarijärvi on harvinaisen tyyni. Täällä järven pohjoisosassa tuuli tavallisesti paiskoo isoakin venettä.

Ensimmäiset uistelijat ilmestyvät vasta 20 kilometrin jälkeen. Heidän veneensä on iso ja katettu. Katolla teräksiset vapatelineet seisovat rivissä taivasta kohti kuin tykit. Siimat putoavat kireinä kaarina syvänteeseen. Kalastajat nauravat kannella, ottavat aurinkoa ja selfieitä. Välillä joku käy pyöräyttämässä kelaa.